 NA SAMMY WAWERU  KIONGOZI wa Narc-Kenya Martha Karua amenyooshea kidole cha lawama chama cha UDA kwa kile anadai kutumia wafuasi wake kuvuruga maandamano ya Azimio yaliyofanyika Jumatatu, Machi 20, 2023.  Kinara mwenza huyo wa Azimio alisema Jumanne, vurugu zilizoshuhudiwa Nairobi na Kisumu zilichochewa na UDA. Bi Karua aidha alidai chama hicho kimekuwa kikijiandaa kwa muda wa majuma mawili kusambaratisha mipango ya Azimio wakati inatetea Wakenya. “Wahuni waliozua vurugu wakati wa maandamano yetu ya amani wanamilikiwa na kufadhiliwa na serikali,” Karua alisema akizungumza jijini Nairobi, katika kikao cha Azimio na wanahabari kutoa taarifa ya maandamano. Watu wawili waliuawa katika maandamano ya Jumatatu, na kadha kujeruhiwa Azimio ikilaumu polisi walioshika doria. Wiki iliyopita, Katibu Mkuu wa UDA Cleophas Malala alitahadharisha upinzani kuhusu maandamano akisema chama hicho kinachoongozwa na Rais William Ruto kitavamia makazi ya kinara wa Azimio Bw Raila Odinga katika mtaa wa Karen, Nairobi. “Unapoona watu wakisema kwa sababu upande ule mwingine umetoa notisi ya maandamano nao pia watashiriki, ni ishara ya wahuni kutumika,” Karua alielezea. Akitumia mfano wa maandamano ya awali Kisumu na Migori, Waziri huyo wa zamani wa Masuala ya Sheria alisema yalikuwa yenye amani na kwamba ya Nairobi vurugu zilisababishwa na wahuni waliofadhiliwa na serikali. “Tuliona eneo la Kisumu waandamanaji wakipeleka jeneza katika kituo cha polisi na hawakuchokoza askari. Sehemu zilizoshuhudia vurugu wahuni wa UDA walitumika,” alidai mwanasiasa huyo. Kulingana na Azimio, zaidi ya wafuasi 200 walikamatwa kwa kushiriki maandamano. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  